baccarat
Baccarat, hasardspil, der spilles i mange kasinoer, opfundet i Italien. Ved baccarat forstås nul — det dårligste man kan have. Spillet er næsten identisk med chemin de fer og spilles mellem en bankør og en spiller; deltager flere, spiller banken skiftevis mod hver enkelt, og værdigheden som bank og spiller skifter efter faste regler.
I et kasino deles kortene ud af en croupier, som vejleder om regler, men ikke deltager i spillet. Bank og spiller får to kort, et ad gangen, og kan trække ekstra kort. Gevinst og tab afgøres af endetallet på summen af kortenes værdi, idet es tæller 1, billedkort 10 og øvrige kort deres pålydende. Vinder er den, der kommer nærmest 9; spillet kan slutte uafgjort.
Gevinsten har samme størrelse som indsatsen. Banken vinder 45,84% af gangene, spilleren 44,61%, og 9,55% slutter uafgjort. Et kasino kræver normalt 5% afgift af væddemål, der vindes ved at holde på banken; alligevel er odds lidt bedre for den, der holder på banken.
Da spillet har faste regler, er det et rent heldspil. Det har sin attraktion i et miljø af overklasse og spil om store summer, der afgøres af et enkelt kort.